Берҙән-бер улы Әхәт уҡыуынан ялға ауылға ҡайтып төшкәс, Мәрйәмдең ҡыуанысының сиге булманы. Бисара ҡатын яңғыҙлыҡтан бер нисә аҙна эсендә ялҡып бөтә, бигерәк тә ҡыш миҙгеле булғас, ауырға тура килә шул уға. Әле бына шатлығынан йүгереп йөрөп бәлеш бешерҙе, ҡоймаҡ ҡойҙо, төрлө тәм-том әҙерләне. Байрам көндәрендә генә табын түрен алған самауырын ҡуйып ебәрҙе. Шул ыңғайҙа улының хәлдәрен һорашты, уҡыу барышы тураһында белеште.